KIRJALLINEN KYSYMYS P-2977/01 esittäjä(t): Werner Langen (PPE-DE) komissiolle. Kreikkaan ja Italiaan suunnatut kuohuviinitoimitukset.



Virallinen lehti nro 115 E , 16/05/2002 s. 0206 - 0207



KIRJALLINEN KYSYMYS P-2977/01 esittäjä(t): Werner Langen (PPE-DE) komissiolle (19. lokakuuta 2001) Aihe: Kreikkaan ja Italiaan suunnatut kuohuviinitoimitukset Saksalainen kuohuviinivalmistamo halusi lähettää 2 900 kartonkia kuohuviiniä Italiaan ja 1 000 kartonkia Kreikkaan. Saksan kuohuviinivalmistamojen yhdistykseltä ja teollisuus- ja kauppakamarilta saatujen tietojen mukaan tällaiseen liiketoimeen sovelletaan yksinkertaistettuja tullimääräyksiä. Tällöin yritys tarvitsee ainoastaan hallinnollisen saateasiakirjan sekä T2-ilmoituksen. Saksan tulli vahvisti tiedot. Toimitukset vastaanottaneet asiakkaat joutuivat kuitenkin suuriin vaikeuksiin sikäläisten viranomaisten kanssa. Heiltä vaadittiin alkoholin myyntilupia sekä erilaisia maahantuontilupia. Kuohuviinivalmistamolle ilmoitettiin yksilöimättömiin EU-asetuksiin viitaten, ettei Kreikkaan vietyä erää voida asettaa myyntiin, ellei asiakas noudata sikäläisten viranomaisten edellyttämiä menettelyjä. Ylimääräisten lupien edellyttäminen esti myös Italian-toimituksen. Kysymyksen esittäjä tietää, ketkä ovat edellyttäneet ylimääräisiä lupia. Kysyn komissiolta seuraavaa: - Mitä asiakirjoja, lomakkeita tai lupia tällaisen liiketoimen hoitaminen edellyttää? - Ovatko Kreikassa ja Italiassa esitetyt vaatimukset ristiriidassa sisämarkkinoita koskevien määräysten kanssa ja saavatko ne aikaan ainoastaan markkinoiden segmentoitumista? - Mitä mahdollisuuksia komissiolla on puuttua Kreikan ja Italian viranomaisten mahdollisesti epäasianmukaiseen toimintaan ja mitä toimia se aikoo mahdollisesti toteuttaa? Kyseinen liiketoimi oli termiinikauppa, eli tavaroiden on oltava toimitettuina 1. marraskuuta 2001 mennessä. Tästä syystä pyydän komissiota reagoimaan asiassa mahdollisimman nopeasti. Frederik Bolkesteinin komission puolesta antama vastaus (30. marraskuuta 2001) Vastauksessaan parlamentin jäsenen esittämään kysymykseen komissio esittää sille toimitettujen tietojen mukaisesti seuraavaa: - Valmisteveron alaisiin tuotteisiin, jotka liikkuvat väliaikaisesti valmisteverottomina kahdessa eri jäsenvaltiossa sijaitsevan verottoman varaston välillä, on liitettävä valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta 25 päivänä helmikuuta 1992 annetun neuvoston direktiivin 92/12/ETY(1) 18 artiklassa tarkoitettu hallinnollinen saateasiakirja. Tuotteisiin, joiden on tarkoitus kulkea jonkin Efta-maan alueen kautta, on liitettävä yhteisön sisäinen passitusasiakirja. Sen sijaan jos liiketoimi koskee tuotteita, joiden osalta valmistevero on jo maksettu jossain jäsenvaltiossa, valmisteverojen maksamisesta on annettava vakuus ja ne on maksettava tuotteiden määräjäsenvaltiossa. Lisäksi tuotteisiin on liitettävä direktiivin 92/12/ETY 7 artiklassa tarkoitettu yksinkertaistettu saateasiakirja. - Valmisteveron alaisten tuotteiden liikkumista koskevassa yhteisön voimassa olevassa lainsäädännössä ei vaadita mitään muita asiakirjoja. Kunkin jäsenvaltion kansalliseen lainsäädäntöön voidaan kuitenkin sisällyttää vähittäismyyntiä ja liiketilojen käyttöä koskevia erityissäännöksiä. Lisäksi viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(2) soveltamisalaan kuuluvat viinialan tuotteet saa luovuttaa yhteisön maatalouslainsäädännön mukaan liikkeeseen yhteisössä ainoastaan, jos niiden mukana on virallisesti tarkastettu saateasiakirja. Kyseinen saateasiakirja määritellään viinialan tuotteiden kuljetusten mukana seuraavien asiakirjojen ja viinialalla pidettävien rekisterien soveltamista koskevista yksityiskohtaisista säännöistä 24 päivänä huhtikuuta 2001 annetussa komission asetuksessa (EY) N:o 884/2001(3); saateasiakirjan ansiosta voidaan erityisesti osoittaa kuljetettavien tuotteiden aitous, alkuperä ja laatu. - Jos voimassa olevaa yhteisön lainsäädäntöä on rikottu, on noudatettava rikkomistapaukseen kyseisen lainsäädännön mukaan sovellettavia EY:n perustamissopimuksessa tarkoitettuja menettelyjä. (1) EYVL L 76, 23.3.1992. (2) EYVL L 179, 14.7.1999. (3) EYVL L 128, 10.5.2001.